text: Hunde-dommer frikender Fido
  19 februar 2013 kl. 14.08
  En erfaren hundeekspert frikendte i eftermiddag gadekrydset Fido fra Rødding: Der er ikke noget kamphund i den! Den besked tygger politiets jurister så på til i morgen. Opdateres.
  Hunde-dommer Marianne Baden fra Ny Nørup ved Vejle har 35 års erfaring i at bedømme hunde for Dansk Kennel Klub. Hun fik i eftermiddag lejlighed til at se Fido på et dyreinternat i Sønderjylland.
  
  Ikke spor af muskelhund
  Og hun var sikker i sin sag:
  - Der er ikke spor af kamphund i den. Det er en almindelig spidshund, og der er slet ikke noget, der minder om en muskelhund. Det var en rigtig dejlig, ung, glad, venlig og imødekommende hund, som snusede til alle.
  - Jeg kan ikke se noget Amstaff (en af de forbudte racer. red) i den, slog Marianne Baden fast efter besøget.
  
  Ikke synlige tegn
  Hun kan ikke garantere, at der ikke er gener fra en kamphund. Men der er ikke synlige tegn på.
  - Selv da den fik et tyggeben, gjorde den intet, da jeg gik hen for at klappe den. Den forsvarede ikke sit ben - og en muskelhund vil skamme sig, hvis den så sådan ud. Fido har et smalt bryst og ligner slet ikke en muskelhund, siger Marianne Baden.
  
  Dødsdømt i tre uger
  Marianne Baden vil aflevere sin vurdering til politiet i Esbjerg.
  Fido blev indbragt for tre uger siden. Politiet kunne ikke udlevere Fido, da ejeren nævnte overfor politimanden, at hunden er halvt Amerikansk Stafordshire Terrier - også kaldet Amstaff.
  
  Tre livliner
  Ejeren fik besked på, at hunden, der er født efter, at hundeloven er blevet strammet, skulle aflives. Med mindre hun kunne fremvise en stamtavle eller en DNA-prøve af forældrene.
  Men det kan man jo ofte ikke med et gadekryds. Og den tredie mulighed, som Louise Bluhme Sørensen nåede at udnytte i dag, var at lade hunden vurdere af en ekspert fra Dansk Kennel Klub.
  Politiets jurister vil i morgen tage stilling til, om Fido stadig skal aflives.
  Hvis de vælger, at det skal den, har Louise BLuhme Sørensen 10 dage til at anke afgørelsen til Rigspolitiet.
  Louise Bluhme Sørensen var meget glad for at høre Marianne Badens positive vurdering af Fido.
  Men hun var også beklemt.
  - Han spang op ad mig, da jeg kom derind. Men jeg kunne se, at han var meget tynd, siger hun til TV SYD.
  Den vurdering bekræftede Marianne Baden. Fido har været interneret af politiet i tre uger.
  